Sufixos verbals en francés

Os **sufixos verbals en francés** se fan servir pa creyar nuevos verbos a partir de substantivos, adchectivos calificativos u d'atros verbos. A mes gran part d'estos sufixos dan un caracter frecuentativo, peyorativo u diminutivo a los verbos formaus.

Beluns d'os sufixos verbals d'o francés tienen equivalents en aragonés, manimenos bel filologo que los ha estudiaus en as parlas altoaragonesas considera a mes gran part como infixos verbals seguius d'a desinencia d'infinitivo simple.





## Sufixo ''-ailler''
Se remonta a una terminación latina *-ACULARE* u a parolas francesas acabadas en *-ail* u *-aille* (terminación que en aragonés equivale a *-allo* y *-alla*). En aragonés trobamos o infixo verbal *[[infixo -all-|-all-]]* seguiu d'infinitivo en *estricallar* y *escopallar*. En aragonés a parola *estricallar* ye un posible galicismo u occitanismo relacionau con o francés antigo *trique* ("tocho", "garrot"), u con verbos como *étriquer* y *estriquer*.

En belsetán bi ha una serie de verbos remataus en *-allar* que en bel caso representan una clase irregular adintro d'a primera conchugación. Son regulars *esmasticullar*, *macullar*, *masticullar* y *[[badallo|abadallar]]* y pueden estar irregulars *[[batallo|abatallar]]*, *escergallar*, *escupitallar*, *esguinchallar*, *esmicallar* y *estusigallar*.

## Sufixo ''-asser''
Se remonta a lo sufixo francés *-asse*, a la vegada derivau d'unas terminacions latinas *ACEAM* u *ACIS*, que en aragonés han dau *-az(o)*, *-aza*. Esta terminación en aragonés tamién se relaciona con o infixo *[[infixo -az-|-az-]]*, que seguido d'a terminación d'infinitivo da a terminacion *-azar*: *esmicazar*, *escagazar*, que muitas vegadas s'ha combinau con o sufixo verbal *-iar*: *cantalaciar*, *escantalaciar*, *acantalaciar*, etcetera...

## Sufixo ''-eler''
Se remonta a una terminación latina *-ILLARE* u a parolas que en francés antigo acababan en *-el* (terminación que en aragonés equivale a *[[sufixo -iello|-iello]]*). Este sufixo corresponde en benasqués a *-ellar* (*escantellar*), y en aragonés cheneral a *-illar* (*esportillar*).

Os verbos con o sufixo *-eler* no se conchugan como *appeler* y siguen o modelo de *geler*, *congeler* y *peler*, que no doblan a -l- debant d'una silaba que contienga una *e* muda, y cambian a *-e-* muda d'a penultima silaba d'o infinitivo por una *-è-* ubierta. 
**Je harcèle*, *elle harcèle*, *ils harcèlent*.

Eixemplos: *amonceler, bosseler, denteler , écarteler, griveler, grommeler, harceler, panteler, pommeler, écorcheler, empenneler, épanneler, tourteler, crêpeler, martèlement, acarnaler, achanteler, acheler, agrapeler, aisseler, hobeler, hoqueler, mueler, peintelé , joieler y entrousseler*. ‎

## Sufixo ''-eter''
En aragonés se considera a secuencia homologa *-etar* como resultau d'a suma d'o infixo -et- y a terminación d'infinitivo simple. Uns cuantos verbos cambioron d'infixo y se convertioron en verbos acabaus en *-oter*: *chuchoter* y *clignoter*.

Lo sufixo verbal *-eter* se puede anyadir a un substantivo u a un verbo.

**Louve* > *louveter*. 
**Caler* > *caleter*
**Claquer* > *claqueter*.
**Craquer* > *craqueter*.
**Voler* > *voleter*.

O sentiu d'a secuencia *-eter* puede estar diminutivo, frecuentativo u un atro.

Tienen sentiu diminutivo: *tacheter*, *biqueter*, *chèvreter*, etcetera.

Tiene sentiu frecuentativo: *hoqueter*.

## Sufixo -fier
Lo sufixo *-fier* deriva de lo verbo latino *FACERE* en las suyas composicions u derivacions prefixadas. Por alternacia vocalica *FACERE* se convertioron en *-FICERE* u *-FICARE*. Las primeras formas orichinoron en francés verbos como *confire* y *suffire*. La segunda se fizo mes frecuent y plegó a lo francés como *-fier* u *-ifier* y a l'aragonés como *[[sufixo -ficar|-ficar]]* en cultismos.

Ye un sufixo que s'emplega pa expresar cambios u transformacions, y que s'anyade a adchectivos u substantivos. Buena part de los verbos en *-(i)fier* son formacions latinas heredadas por lo francés y que pueden tener cognatos en atras luengas neolatinas. Son formacions francesas *cocufier*, *minifier*, *nazifier*, *dénazifier*, *wikifier*.

S'han formau a partir d'adchectivos:
**Acidifier*.
**Clarifier*.
**Homogénéifier*.
**Humidifier*.
**Rigidifier*.
**Simplifier*.
**Solidifier*.

S'han formau a partir de substantivos:
**Cocufier*.
**Codifier*.
**Cokéfier*.
**Dragéifier*.
**Gazéifier*.
**Momifier*.
**Ossifier*
**Personnifier*.

## Sufixo ''-iller''
Se remonta a una terminación latina *-ĬCULARE* u a parolas francesas acabadas en *-ille*, (terminación que en aragonés equivale a *[[Sufixo -ello|-ella]]* u *[[Sufixo -ello|-illa]]*).

Eixemplos: 
* A partir de substantivos: *gambiller*, *pétiller*, *pointiller* y *grappiller*.
* A partir de verbos: *fendiller*, *mordiller*, *pendiller* y *sautiller*.

## Sufixo ''-iner''
Se remonta a la terminación latina *-INARE*, que en aragonés s'ha convertiu en *-inar*. Este sufixo se relaciona con lo infixo *[[infixo -in-|-in-]]* de l'aragonés visible en palabras como *molliniar*, *toquiniar*, *plevisniar*, *escruixinar* y *espatachinar*.

Eixemplos:
*A partir d'un substantivo: *tambouriner*, relacionau con *tambourin* y a palabra benasquesa *tamborinada*.
*A partir d'un verbo: *pleuviner* ("plevisniar"), *trottiner*.

## Sufixo ''-ir''
Amás d'estar un morfema indicador d'infinitivo en la segunda conchugación francesa (equivalent a la conchugación incoativa de verbos acabaus en -ir en aragonés), ye un sufixo verbal que permite creyar nuevos verbos, lo que contribuyó a la productividat d'esta conchugación en francés dica fa poco.

Ye un sufixo verbal que puede creyar verbos a partir d'adchectivos expresando asinas un cambio u transformación, en especial a partir d'adchectivos de color, coincidindo con part de l'aragonés centro-oriental:
**Blanc* > *blanchir* (comparable a *emblanquir*).
**Bleu* > *bleuir*.
**Éclair* > *éclaircir* (comparable a *aclarir* y *esclarir*)
**Jaune* > *jaunir*.
**Grand* > *agrandir*, *grandir* (comparable a *agrandir* en belsetán)
**Noir* > *noircir* (comparable a *en·negrir* y *renegrir*).
**Rouge* > *rougir*.
**Vert* > *verdir*.

## Sufixo ''-iser''
Ye un sufixo culto d'orichen griego resultau de l'adaptación latina de -ίζειν, *-ízein* como *-IZARE*, que fació productivo. La evolución d'esta terminación orichinó en francés por vía patrimonial lo sufixo *-oyer* y por vía culta *-iser*. En francés meyo de lo sieglo XVI encomenzó l'adaptación de nuevas formacions con lo sufixo *-iser* (*latiniser*, *gréciser*), lo que fizo que estase productivo, sobre tot con adchectivos, encara que tamién puede creyar verbos a partir de substantivos (*miniaturiser*).

Ye un sufixo de caracter incoativo que expresa un cambio d'estau dende la noción de la radiz.
**Stable* > *stabiliser*.

## Sufixo ''-nicher''
O sufixo *-nicher* ye visible en parolas como *pleurnicher* ("plorimiquiar", "ploriquiar").

## Sufixo ''-ocher''
O sufixo *-ocher* deriva d'o sufixo *-oche*, a la vegada derivau d'o latín tardano *-OCCA* u d'o italiano *-occia*.

Eixemplos: *balocher*, *bavardocher*, *bavocher*, *boulocher*, *branlocher*, *éffilocher*, *flânocher*, *garrocher*, *maillocher*, *pétocher*, *pimprelocher*, *rabibocher*, *râlocher*, *riocher*, etcetera...

* A partir de substantivos: *bouloche*.
* A partir de verbos: *bavocher*, *filocher* y *flânocher*.

A parola *éffilocher* se relaciona etimolochicament con l'occitán *filochar* y con a parola navarro-aragonesa *esfiluchar*/*esfilorchar-se*,/*esfilochar-se*, que podría estar un occitanismo u un galicismo.

## Sufixo ''-oyer''
Se remonta a lo sufixo latín *-IDIARE*, que en aragonés medieval y belsetán dió *-eyar*, resultando a la fin *[[Verbos remataus en -iar (frecuentativos)|-iar]]*. A variant medieval *guerreyar* ye clarament un equivalent d'o francés *guerroyer*.

## Sufixo ''-oter'' u ''-otter''
Se remonta a parolas con o sufixo *[[sufixo -ot|-ot]]* seguidas d'a terminación d'infinitivo simple. En aragonés se considera a secuencia homologa *-otar* como resultau d'a suma d'o infixo -ot- y a terminación d'infinitivo simple (*amanyotar*, *ecorcotar*, *escorcotar*, *escabortar*, *espingotiar*, *brincotiar*).

Eixemplos: 
* A partir de verbos: *buvoter*, *clignoter*, *grignoter* ("picar"), *pleuvoter*, *siffloter*, *tapoter*, *trembloter*, *vivoter*.
* A partir d'onomatopeyas: *chuchoter*, *papoter*.

## Sufixo ''-ouiller''
Se remonta a una terminación latina *-ŬCULARE* u a palabras francesas acabadas en *-ouil*, *-ouille* (terminación que en aragonés equivale a *-ollo*, *-olla*, u por metafonía a *-ullo*, *-ulla*). En aragonés trobamos o infixo *[[infixo -oll-|-oll-]]* seguiu d'infinitivo en *arrepinchollar-se*.

Os verbos *bafouiller*, *bredouiller*, *vadrouiller* derivan de substantivos. Os verbos *baisouiller*, *bavouiller*, *bisouiller*, *branchouiller*, *dragouiller*, *glandouiller*, *léchouiller*, *mâchouiller*, *merdouiller*, *pendouiller*, *pétouiller*, *tatouiller* y *trempouiller* derivan d'atros verbos.

O verbo *mâchouiller* se relaciona etimolochicament con o verbo castellano *mascullar* y probablement con o verbo benasqués *mastullar*, que aparentment presenta o influxo de *[[masto]]*. O verbo *patouiller* tiene a variant *patrouiller* amprau como *patrullar* en castellano.

As terminacions d'os verbos *brouiller* y *embrouiller* no representan este sufixo, por derivar d'una radiz relacionada tamién con l'orichen d'o verbo *brollar* en catalán y occitán. Tampoco en ye o caso de *touiller*, que deriva de *TUDICULARE* ("mesclar"), y se relaciona l'orichen d'a palabra *[[ratatulla]]* en benasqués y *ratatolha* en occitán.

Ye de destacar que muitos verbos acabaus en *-ouiler* expresan una succesión rapeda de movimientos u sonius: *gazouiller*, *chatouiller*, *cafouiller*, *farfouiller*, *bafouiller*, *bredouiller*, etcetera. A palabra aragonesa *farfalloso* se relaciona etimolochicamente con o verbo *farfouiller*. A palabra *gargouiller* s'interpreta que s'orichinó por cambio de sufixo a partir de *gargonner* y presenta pareixiu con l'aragonés *gorgollar*, y lo suyo substantivo *[[gorgollo]]*.

## Referencias

## Bibliografía
* *Gramática francesa*. Larousse Editorial, S.A, 2000.
* José Antonio Saura Rami: *[[Elementos de fonética y morfosintaxis benasquesas]]*, Zaragoza, Gara d'Edizions-Institución Fernando el Católico (2003).
* Ángel Ballarín Cornel: *[[Diccionario del Benasqués]]*. Institución Fernando el Católico, Zaragoza, segunda edición 1978.
* Chabier Lozano Sierra: *[[Aspectos lingüisticos de Tella. Aragonés de Sobrarbe (Huesca)]]*, 2010. Gara d'Edizions.
* Chabier Lozano Sierra, Ánchel Loís Saludas: *[[Aspectos morfosintácticos del belsetán]]*, 2005, Gara d'Edizions.
* Xavier Tomás Arias: *[[El aragonés del Biello Sobrarbe]]*. Instituto de Estudios Altoaragoneses, 1999
* María Luisa Arnal Purroy: *[[El habla de la Baja Ribagorza Occidental]]*. Institución Fernando el Católico, 1998.
* BARCOS, Miguel Ánchel: *[[El Aragonés Ansotano: estudio lingüístico de Ansó y Fago]]*. Gara d'Edizions. Zaragoza, 2007.ISBN 978-84-8094-058-0
* KUHN, Alwin, *[[Der hocharagonesische Dialekt|El Dialecto Altoaragonés]]* (traducción de l'orichinal de 1935); Xordica Editorial. Zaragoza, 2008, p 240.ISBN 978-84-96457-41-6
* Danielle Morvan: *Petit dictionnaire des suffixes du français*. Annexo publicau en *Le Micro Robert: Dictionnaire d'apprentissage de la langue française*. Editor: Le Robert, 1988